钦定古今图书集成/明伦汇编/宫闱典/第128卷 > 吐突承璀
## 钦定古今图书集成/明伦汇编/宫闱典/第128卷 > 吐突承璀

按《唐书宦者传》：“承璀字仁贞，闽人也。以黄门直东宫，
为掖廷局博士，察察有才。宪宗立，擢累左监门将军、
左神策护军中尉、左街功德使，封蓟国公。王承宗叛，
承璀揣帝锐征讨，因请行。帝见其果敢，自喜，谓可任，
即诏承璀为行营招讨处置使，以左右神策及河中、
河南、浙西、宣歙兵从之，内寺伯宋惟澄、曹进玉为馆”
驿使，自河南、陕、河阳，惟澄主之，京华、河中至太原，进
玉主之。又诏内常侍刘国珍、马朝江分领易、定、幽、沧
等州粮料使。于是谏官李鄘、许孟容、李元素、李夷简、
吕元膺、穆质、孟简、独孤郁、叚平仲、白居易等。众对延
英，谓“古无中人位大帅，恐为四方笑。”帝乃更为招讨
宣慰使，为御通化门，慰其行。承璀御众无它远略，为
卢从史侮狎，逾年无功。赖中诏擿使执从史，而间遣
人说承宗上书待罪，乃诏班师。还为中尉。平仲劾承
璀“轻谋弊赋，损国威，不斩首无以谢天下。”帝不获已，
罢为军器庄宅使。寻拜左卫上将军，知内侍省。会刘
希光纳羽林大将军孙璹钱二十万缗，求方镇，有诏
赐死，迹絓承璀故，令出监淮南军。纤人太子通事舍
人李涉投匦，言承璀等冤状，于是孔戣知匦事，阅其
副，不受，即表其奸，逐为峡州司仓参军。然帝于承璀
殊厚，会李绛在翰林，苦论其过，故决遣之。帝后欲还
承璀，为罢绛宰相，召为内弓箭库使，复左神策中尉惠昭太子薨，承璀请立澧王，不从。常饰一室，藏所赐
诏敕，地生毛二尺，恶之，躬粪除瘗之。逾年帝崩，穆宗
衔前议，杀之禁中。敬宗时，左神策中尉马存亮论其
冤，诏许子士晔收葬。宣宗时，擢士晔右神策中尉。是
时，诸道岁进阉儿，号“私白”，闽岭最多，后皆任事，当时
谓闽为中官区薮。咸通中，杜宣猷为观察使，每岁时
遣吏致祭，其先时号敕使墓户。宣猷卒，用群宦力，徙
宣歙观察使。